## Educació concedix el primer premi de llibrets de fogueres i barraques d’Alacant a la Foguera Rabassa Polígon Industrial

*** Este guardó premia la promoció del valencià en els llibrets de les festes
* El secretari autonòmic d’Educació entregarà dilluns els premis en el Teatre Principal d’Alacant
* Els premis van des dels 700 euros fins als 5.000 euros, amb un import total de 74.000 euros**

La Conselleria d’Educació, Cultura, Universitats i Ocupació, mitjançant la Direcció General d’Ordenació Educativa i Política Lingüística, ha concedit el primer premi de llibrets de fogueres i barraques d’Alacant a la Foguera Rabassa Polígon Industrial, amb una quantia de 5.000 euros.

El secretari autonòmic d’Educació, Daniel McEvoy, entregarà, el dilluns 9 de juny, els premis en el Teatre Principal d’Alacant.

El segon premi ha recaigut en la Foguera Àngels-Felipe Bergé, i el tercer, en la Foguera Sèneca-Autobusos. Per a la convocatòria dels premis als llibrets de fogueres i barraques de 2025 s’han rebut 75 sol·licituds, de les quals 55 han obtingut algun dels premis, que van des dels 5.000 euros del primer premi fins als 700 euros del 55é.

La comissió tècnica que ha valorat els llibrets ha destacat la qualitat dels treballs presentats i l’alta participació. Així mateix, han assenyalat que les valoracions estaven molt ajustades, especialment en els sis primers premis, que és a on més diferència econòmica hi ha. En total, les associacions de fogueres o barraques que s’han presentat rebran un total de 74.000 euros.

Cal destacar l’esforç que fan les comissions de les fogueres i barraques per a tindre un llibret en valencià, en el qual, a més d’informació rellevant per a la festa, s’inclouen articles de temàtiques molt diverses escrits per autors alacantins de primer orde.

Les comissions festeres de fogueres que han obtingut premi apareixen [en este enllaç](https://ceice.gva.es/documents/161863132/370103345/Resoluci%C3%B3+Fogueres-CAS_firmado_FISCALITZADA_firmado.pdf/7f928d3e-2330-d0b7-ecbc-3a10d1166fc0?t=1749209523142) de la web de la Conselleria.

Fecha: 06/06/2025